Varlaukio geležinkelio stotelė

Varlaukio geležinkelio stotelė – buvusi stotis Jurbarko rajono savivaldybėje, Lybiškių kaime, 3 km į šiaurę nuo Varlaukio. Stoties pastatas išlikęs autentiškas, išvaizda nepasikeitusi. Tai geras tuo metu statytų mažųjų geležinkelio stočių pavyzdys, kuomet pastatas turi modernizmo bruožų, buvo reprezentatyvus ir funkcionalus, sujungtas su prekių sandėliu bei pasižymintis ir istorine verte. Išlikusi stoties laukimo salė, ant stoties pastato yra atminimo lenta 1941–1953 m. ištremtiems Lietuvos gyventojams.

 Istorija 

1916 m. vokiečių okupacinė valdžia nutiesė Lauksargių–Radviliškio geležinkelį, tada ir atidaryta Varlaukio stotis. Nutiesus geležinkelį Lybiškiuose, 1933 m. buvo įrengtos dvi stotys, kurių pavadinimas neatitiko jų geografinės vietos. Lybiškių geležinkelio stotelė buvo į vakarus nuo kaimo, prie Ožnugarių, o pačiuose Lybiškiuose stotis pavadinta Varlaukio bažnytkaimio vardu. Prie pat geležinkelio bėgių buvo pastatyta ne tik stotis, bet ir daugiabutis namas su ūkiniais pastatais stoties darbuotojams (1937 m.).Geležinkelių valdyba savo statyba kuria savitą stilių. „Lietuvos aidas“, 1938-02-10. Dauguma darbuotojų buvo ne vietiniai, o aplinkinių kaimų gyventojai, todėl daugiabutyje ir stoties antrajame aukšte buvę du butai buvo pilnai apgyvendinti.Varlaukio geležinkelio stočiai – 90 metų. 2023-05-04, Jurbarkosviesa.lt (tikrinta 2023-08-01).

Stalininių represijų metu iš šios stoties buvo išvežta ~60 šeimų. Šiems tragiškiems įvykiams atminti nuo 1996 m. Varlaukio geležinkelio stotyje birželio 14 d. (Gedulo ir Vilties dieną) vyksta Atminimo valanda.

1944 m. vokiečiai atsitraukdami norėjo susprogdinti stotį, todėl jie užminavo pastatą. Tuo metu atskrido rusų naikintuvai, kurie pradėjo bombarduoti geležinkelio ruožą. Vokiečiai skubiai sušoko į dreziną ir nesuspėjo uždegti Bigfordo virvelės. Stoties darbininkai pasislėpę viską matė ir vokiečiams pasišalinus, likvidavo sprogmenis. Po savęs vokiečių kareiviai susprogdino tik tiltus ir pervažas.„Geležinkelio paslaptis“. Laikraštis „Šviesa“, 2001.

Sovietmečiu Varlaukio geležinkelio stotis priklausė Pabaltijo geležinkelio ruožui, Lietuvai atgavus nepriklausomybę – Šiaulių geležinkelio apygardai. 2001 m. stotis uždaryta, nors oficialiai panaikinta tik 2003 m.2003-09-16 LR Vyriausybės nutarimas Nr. 1176 Dėl viešojo naudojimo geležinkelio linijos Pabradė–valstybės siena ir Valstybės siena–Adutiškis–Didžiasalis (su joje esančiomis Adutiškio ir Didžiasalio stotimis), taip pat Karsakiškio, Šapelių, Šarkių, Lyduvėnų, Radžiūnų, Lauksargių, Mergalaukio, Dapšionių, Medininkų, Genių, Čiūtelių, Lūšės, Saldutiškio, Labos, Panemunėlio, Varlaukio, Žilių, Visagino ir Skersabalių stočių uždarymo. Atsarginiai bėgiai išmontuoti 2003 m. sumažėjus eismo intensyvumui. 2018 m. pastatą perėmė Jurbarko rajono savivaldybė, pastate planuojama įrengti Atminties centrą.Laimutė Keterienė. Varlaukio geležinkelio stotis. Nuošali plieno upės salelė. 2023-06-28, Mlaikas.lt (tikrinta 2023-08-01).

 Gyvenvietė 

Iki 1976–1979 m. vietovė aplink stotį turėjo atskiros gyvenvietės statusą.

 Šaltiniai 

 Nuorodos 
 Varlauko geležinkelio stotis (Facebook.com)
 Varlaukio geležinkelio stotis (Youtube.com)

Kategorija:Jurbarko rajono savivaldybės geležinkelio stotys
Kategorija:Panaikintos Jurbarko rajono savivaldybės gyvenvietės